บีทีเอสแก้พาร์หุ้น ดึงดูดตปท.ลงทุน
บีทีเอสแจงรวบพาร์หุ้นเป็น 4 บาท เปิดโอกาสสถาบันต่างชาติลงทุนได้ หนุนภาพลักษณ์ ธุรกิจทุบสถิติใหม่ บริษัทย่อยใกล้เข้าตลาดหุ้น
27 ก.ค. 2555

บีทีเอสแจงรวบพาร์หุ้นเป็น 4 บาท เปิดโอกาสสถาบันต่างชาติลงทุนได้ หนุนภาพลักษณ์ ธุรกิจทุบสถิติใหม่ บริษัทย่อยใกล้เข้าตลาดหุ้น
นายคีรี กาญจนพาสน์ ประธานกรรมการบริหาร บริษัท บีทีเอส กรุ๊ป โฮลดิ้งส์ (BTS) ชี้แจงในที่ประชุมสามัญผู้ถือหุ้นประจำปี 2555 ถึงสาเหตุของการรวมมูลค่าหุ้นที่ตราไว้ (พาร์) จากหุ้นละ 0.64 บาท เป็น 4 บาท ว่าต้องการสร้างภาพลักษณ์ที่ดีให้กับหุ้น และทำให้นักลงทุนสถาบันต่างประเทศเข้าลงทุนหุ้น BTS ได้
ทั้งนี้ ผลจากการไปนำเสนอข้อมูล (โรดโชว์) ต่อนักลงทุน พบว่านักลงทุนสถาบันต่างประเทศไม่สามารถลงทุนในหุ้นที่มีมูลค่าหุ้นที่ตราไว้ต่ำกว่า 1 บาทได้ และบริษัทเป็นเพียงบริษัทเดียวที่จดทะเบียนใน SET50 ที่มีพาร์ต่ำกว่า 1 บาท 
ภายหลังที่ที่ประชุมผู้ถือหุ้นมีมติอนุมัติคาดว่ากระบวนการรวมพาร์หุ้นจะแล้วเสร็จและสามารถซื้อขายในพาร์ใหม่กลางเดือน ส.ค.นี้ ซึ่งน่าจะเป็นประโยชน์กับบริษัทและผู้ถือหุ้นที่จะทำให้นักลงทุนสถาบันต่างชาติเข้ามาลงทุนได้
ด้านราคาหุ้นจะเพิ่มขึ้นหรือลดลงหลังจากนั้นขึ้นอยู่กับผลประกอบการและเงินปันผล
ปัจจุบัน ธุรกิจของบริษัทมีทิศทางที่ดี โดยเดือน มิ.ย.ที่ผ่านมารายได้สามารถสร้างสถิติสูงสุดต่อวัน 17 ล้านบาท และยังสามารถทำสถิติปริมาณผู้โดยสาร 7.1 แสนเที่ยวคนต่อวัน โดยอยู่ระหว่างการสั่งซื้อรถตู้ใหม่อีก 5 ขบวน เพื่อลดความแออัดของจำนวนผู้โดยสาร
นอกจากนั้น ในปีหน้ามีโอกาสที่จะปรับเพิ่มราคาค่าโดยสารรถไฟฟ้าขึ้นตามค่าใช้จ่ายที่เพิ่มขึ้น โดยตลอด 12 ปีที่ผ่านมายังไม่เคยปรับค่าโดยสารขึ้นตามค่าใช้จ่ายที่แท้จริง มีเพียงปรับค่าโดยสารขั้นต่ำเท่านั้น
บริษัทมีแผนนำบริษัทย่อย คือ วีจีไอ โกลบอล มีเดีย ที่ดำเนินธุรกิจสื่อบนรถไฟฟ้าบีทีเอส และได้รับสัมปทานโฆษณาในห้างสรรพสินค้าเทสโก้ โลตัส และบิ๊กซี ซูเปอร์เซ็นเตอร์ เข้าตลาดหุ้น โดยยื่นแบบขอกระจายหุ้นต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว และ ก.ล.ต.ได้เยี่ยมชมบริษัทคาดว่าจะเข้าซื้อขายภายใน 1-2 เดือนนี้
ทั้งนี้ ได้มีผู้ถือหุ้นซักถามเรื่องสัญญาเดินรถของบริษัท กรุงเทพธนาคม กับกรุงเทพมหานคร (กทม.) นายคีรีตอบว่า มีความมั่นใจว่าทำทุกอย่างถูกต้อง ส่วนนโยบายรัฐบาลเรื่องค่าโดยสารรถไฟฟ้า 20 บาทตลอดสาย ทางรัฐบาลไม่เคยมาหารือในเรื่องนี้
นายคีรียังกล่าวย้ำอีกว่า บริษัทได้ชะลอการลงทุนในธุรกิจอสังหาริมทรัพย์ เพราะมีสินค้าอยู่ในตลาดมาก ส่วนที่ดินว่างเปล่าไม่มีการพัฒนาอยู่หลายแปลง แม้ว่าจะทิ้งไว้ แต่มูลค่าก็เพิ่มขึ้นเท่าตัว